**All That You Can’t Leave Behind** on irlantilaisen rock-yhtye U2:n kymmenes studioalbumi. Albumin tuottivat yhtyeen kanssa myös aiemmin työskennelleet Daniel Lanois ja Brian Eno, ja se julkaistiin kansainvälisesti 30. lokakuuta 2000 Island Records -levymerkillä. Yhdysvalloissa albumin julkaisi Interscope Records. Musiikillisesti *All That You Can’t Leave Behind* oli U2:n paluu valtavirran soundiin ja se erosi suuresti vaihtoehtorockia ja elektronista tanssimusiikkia yhdistelleestä edeltäjästään, vuoden 1997 albumista *Pop*. Albumin julkaisun ja markkinoimisen aikana U2 julisti useaan otteeseen albumin avulla "hakevansa maailman parhaan yhtyeen paikkaa takaisin itselleen".

Albumilta julkaistiin singleinä kappaleet "Beautiful Day", "Stuck in a Moment You Can’t Get Out Of", "Elevation" ja "Walk On", jotka kaikki saavuttivat kansainvälisesti suurta menestystä eri maiden singlelistoilla. *All That You Can’t Leave Behind* palkittiin yhteensä seitsemällä Grammy-palkinnolla eri kategorioissa. "Beautiful Day" voitti vuoden levytyksen Grammy-palkinnon vuonna 2001 ja "Walk On" vuonna 2002. Kyseessä on ainoa kerta, jolloin yksi albumi on voittanut vuoden levytyksen Grammyn useampaan kertaan.

*All That You Can’t Leave Behindin* vastaanotto oli kansainvälisesti hyvin positiivinen, ja se sai lämpimän vastaanoton sekä yleisöltä että kriitikoilta. Muun muassa *Rolling Stonen* julkaisemassa arvostelussa albumia pidettiin U2:n uran kolmantena mestariteoksena *The Joshua Tree*- ja *Achtung Baby* -albumien rinnalla. Albumi nousi julkaisuviikollaan 32 maan listaykköseksi, ja kansainvälisesti sitä on myyty yli 12 miljoonaa kappaletta. Vuonna 2012 albumi oli *Rolling Stonen* 500 Greatest Albums of All Time -listan sijalla 280.

Tausta
------

U2:n 1990-luvun musiikillisesti kokeellinen tuotanto kulminoitui yhtyeen vuoden 1997 albumiin *Pop*, joka yhdisteli vaihtoehtorockia ja elektronista tanssimusiikkia. Albumin vastaanotto oli kansainvälisesti yleisön ja kriitikoiden keskuudessa ristiriitainen, ja myös julkaisua seurannut PopMart -kiertue sai osakseen arvostelua uusien kappaleiden heikkojen live-esitysten takia. Myös yhtye itse liittyi myöhemmin *Popin* arvostelijoiden joukkoon.

PopMart-kiertueen jälkeen U2 kokoontui säveltämään uutta kappalemateriaalia, joiden ydin koostui perinteisestä kitaran, basson ja rumpujen kokonaisuudesta. Yhtye pestasi tuottajikseen albumit *The Unforgettable Fire* (1984), *The Joshua Tree* (1987) ja *Achtung Baby* (1991) tuottaneen kaksikon Brian Eno ja Daniel Lanois.

Säveltäminen ja levyttäminen
----------------------------

Windmill Lane -studio. Dublin, Irlanti.
U2 halusi itse hioa säveltämäänsä kappalemateriaalia huolellisesti ennen albumin levyttämisen aloittamista. Brian Eno kuitenkin taivutteli yhtyeen kirjoittamaan *All That You Can’t Leave Behindin* kappalemateriaalin nopeasti valmiiksi studiossa. Loppuvuodesta 1998 U2, tuottajinaan Eno ja Lanois, levyttivät sävelletystä materiaalista demoja Dublinissa HQ -studiolla. Kyseisen session tuotoksista albumille päätyi muun muassa kappale "Kite". Studiossa U2 työskenteli soittamalla samanaikaisesti yhdessä huoneessa, mikä vaikutti ratkaisevasti albumin riisuttuun musiikilliseen soundiin. Albumi äänitettiin vuosina 1998-2000 HQ-, Westland-, Windmill Lane- ja Totally Wired -studioissa sekä Etelä-Ranskassa.

Brian Eno piti laulaja Bonon osallistumista kansainväliseen Jubilee 2000 -liikkeeseen haitallisena albumin edistymisen kannalta, sillä Bono ei voinut tämän vuoksi keskittää kaikkea aikaansa uuden albumin työstämiseen. Lisäksi Bono ja Daniel Lanois osallistuivat elokuvan *The Million Dollar Hotel* soundtrack-albumin tekemiseen, mikä viivästytti *All That You Can’t Leave Behindin* valmistumista. Albumi myöhästyikin yli vuodella alkuperäisestä julkaisuaikataulustaan, sillä se oli suunniteltu julkaistavaksi alun perin jo vuonna 1999. U2 ei kuitenkaan halunnut asettaa albumin valmistumiselle ehdotonta määräaikaa, koska nopeasti viimeisteltyä *Pop* -albumia oli kritisoitu etenkin sen keskeneräisyyden takia.

Vuonna 1999 basisti Adam Clayton jarumpali Larry Mullen Jr. ostivat talot Etelä-Ranskasta Bonon ja kitaristi The Edgen kotitalojen läheltä, jotta albumin työstäminen helpottuisi. Vuonna 1999 Bonon autosta varastettiin hänen henkilökohtaisia papereitaan ja uusien kappaleiden sanoitukset sisältänyt kannettava tietokone. Bono lupasi tietokoneen palauttamisesta 2 000 punnan palkkion. Irlantilainen mies palautti tietokoneen yhtyeen managerien haltuun ostettuaan sen 300 punnalla luotettavaksi luulemaltaan kauppiaalta, mutta hän oli huomannut tietokoneen kuuluvan Bonolle nähtyään taustakuvana olleen valokuvan Bonon poika Elijahista.

U2 on sanonut *All That You Can’t Leave Behindin* olevan albumi, joka "tiedostaa yhtyeen menneisyyden." Vaikka albumin kuvailtiin olevan paluu yhtyeelle perinteiseen 1980-luvun soundiin, sen kappaleissa oli yhä läsnä selviä vaikutteita 1990-luvun kokeellisuudesta.

Julkaisu
--------

Island Records julkaisi albumin kansainvälisesti 30. lokakuuta 2000. Yhdysvalloissa albumin julkaisi Interscope Records. Julkaisunsa yhteydessä albumi kiellettiin Burmassa, koska kappale "Walk On" on omistettu burmalaiselle ihmisoikeusaktivisti Aung San Suu Kyille. Albumin markkinoimiseksi U2 esiintyi ensimmäistä kertaa urallaan muun muassa Music Televisionin *Total Request Livessä*, USA Networkin *Farm Clubissa* ja *Saturday Night Livessä*. 19. lokakuuta yhtye esiintyi Pariisissa ManRay -klubilla 600 hengen yleisölle albumin promotoimiseksi.

"Beautiful Day" julkaistiin albumin ensimmäisenä singlenä 9. lokakuuta 2000. Kappaleesta tuli U2:n uran neljäs Britannian singlelistan ykköseksi yltänyt single, ja siitä tuli yksi yhtyeen koko uran suurimmista hiteistä. Yhdysvalloissa se myi kultaa, ja oli korkeimmillaan Billboard Hot 100 -singlelistan sijalla 21. Listaykköseksi "Beautiful Day" nousi yhteensä yhdeksässä maassa, myös Suomessa.

Albumin toinen single "Stuck in a Moment You Can’t Get Out Of" julkaistiin 29. tammikuuta 2001. Se nousi Britanniassa listakakkoseksi, ja oli listaykkösenä muun muassa Irlannissa.

Kolmantena singlenä julkaistiin 12. kesäkuuta 2001 kappale "Elevation". Singlejulkaisu oli noin kymmenen sekuntia alkuperäistä albumiversiota lyhyempi ja hard rock -henkisempi "Tom Raider Mix", jota esitettiin *Tomb Raider* -elokuvan televisiomainoksissa. "Elevation" oli Britanniassa listan kolmas ja Irlannissa listaykkönen.

Albumin neljäntenä ja viimeisenä singlenä julkaistiin "Walk On" 19. marraskuuta 2001. Kappaleen sanoitus saavutti yleisön keskuudessa uudenlaisen merkityksen syyskuun 11. päivän terrori-iskujen jälkeen, ja sitä soitettiin runsaasti radiossa.

Vastaanotto
-----------

### Kaupallinen menestyminen

*All That You Can’t Leave Behind* debytoi listaykkösenä 32 maassa. Yhdysvalloissa albumi myi julkaisuviikollaan 427 826 kappaletta ja nousi Billboard 200 -albumilistan kolmanneksi. Vuoden 2014 maaliskuuhun mennessä albumia oli myyty Yhdysvalloissa yli 4,4 miljoonaa kappaletta. Kansainvälisesti albumi on U2:n neljänneksi menestynein yli 12 miljoonan kappaleen myynnillään.

### Arvosteluissa

* *Soundi* ()
* *Rolling Stone* ()
* *Q* ()
* *The Guardian* ()
* Allmusic ()

*All That You Can’t Leave Behind* sai kansainvälisesti hyvin lämpimän vastaanoton. Metacritic -sivuston julkaiseman keskiarvon mukaan albumi sai 17 kriitikon arvosteluiden perusteella arvosanakseen 79/100. *Rolling Stonen* arvostelussa albumia pidettiin U2:n uran kolmantena mestariteoksena *The Joshua Tree*- ja *Achtung Baby* -albumien rinnalla. *The Boston Globen* kriitikko Steve Morse kehui albumin "loistavien kappaleiden kietoutuvan toisiinsa kauniisti, mikä oli tervetullut muutos *Zooropa*- ja *Pop* -albumien hajanaisiin kokonaisuuksiin." Morse antoi myös tunnustusta Bonon kirjoittamille sanoituksille, joiden hän kuvaili olevan "ajatuksellisempia, henkilökohtaisempia ja herkimpiä U2 -sanoituksia miesmuistiin."

### Palkinnot ja kunnianosoitukset

Kriitikot äänestivät *All That You Can’t Leave Behindin* vuoden 2000 seitsemänneksi parhaaksi albumiksi *The Village Voicen* Pazz & Jop -äänestyksessään, ja "Beautiful Day" äänestettiin vuoden neljänneksi parhaaksi singleksi. Albumin kappaleet voittivat vuosina 2001 ja 2002 yhteensä seitsemän Grammy-palkintoa. "Beautiful Day" voitti vuonna 2001 vuoden kappaleen, vuoden levytyksen ja parhaan rock-kappaleen Grammy-palkinnot. Vuonna 2002 "Walk On" palkittiin vuoden levytyksenä, "Elevation" parhaana rock-kappaleena ja "Stuck in a Moment You Can’t Get Out Of" parhaana pop-kappaleena. *All That You Can’t Leave Behind* palkittiin vuonna 2002 parhaan rock-albumin Grammylla.

"Beautiful Dayn" ja "Walk Onin" vuoden levytysten Grammy-voitot ovat historiallisia, sillä yksikään toinen albumi ei ole saavuttanut vuoden levytyksen Grammyn useampaan kertaan.

*Rolling Stone* sijoitti albumin vuonna 2003 sijalle 139 listallaan 500 Greatest Albums of All Time. Vuonna 2012 albumi oli sijoitettu listan sijalle 280. Vuonna 2009 *Rolling Stonen* julkaisemalla 2000-luvun parhaiden albumien listalla *All That You Can’t Leave Behind* oli kolmastoista, ja "Beautiful Day" vuosikymmenen parhaiden kappaleiden listan neljäs.

Elevation Tour
--------------

U2 esiintymässä Elevation Tour -kiertueella.
*All That You Can’t Leave Behindin* julkaisua seurasi Elevation Tour -kiertue, joka käynnistyi 24. maaliskuuta 2001 kahdella konsertilla Floridan Fort Lauderdalesta, National Car Rental Center -areenalta. Kiertue päättyi Floridan Miamiin American Airlines Arenalle 2. joulukuuta 2001. 113 konserttia kattaneen Elevation Tourin konsertit jakautuivat kahteen erilliseen osuuteen Pohjois-Amerikassa, sekä yhteen osuuteen Euroopassa. Lavastukseltaan Elevation Tour oli huomattavasti riisutumpi ja intiimimpi kuin yhtyeen edellinen PopMart -kiertue, ja pienemmän lavarakennelman johdosta U2 esiintyi Elevation Tourin aikana ensimmäisen kerran vuosikausiin konsertoituaan koko 1990-luvun stadioneilla. Kiertue tuotti lähes 143 miljoonan dollarin tulot, ja oli tuolloin kaikkien aikojen kolmanneksi tuottoisin kiertue. Kiertueen päättymisen jälkeen U2 esiintyi vielä Super Bowl XXXVI:n puoliaikashow’ssa vuoden 2002 helmikuussa.

Elevation Tourin konserteista taltioitiin kaksi DVD-julkaisua: kolmesta Bostonin konsertista koostettu *Elevation 2001: Live from Boston* julkaistiin vuoden 2001 joulukuussa, ja syyskuussa Irlannin Slane Castlessa kuvattu *U2 Go Home: Live from Slane Castle, Ireland* julkaistiin vuoden 2003 marraskuussa.

Kappalelista
------------

Kaikki sanat Bono, ellei toisin mainita, kaikki sävellykset U2. 

|  |
| --- |
| Nro | Nimi | Sanat | Tuotanto | Kesto |  |
| 1. | Beautiful Day |  | Daniel Lanois, Brian Eno, Steve Lillywhite | 4.06 |
| 2. | Stuck in a Moment You Can’t Get Out Of | Bono, The Edge | Lanois, Eno | 4.32 |
| 3. | Elevation |  | Lanois, Eno | 3.45 |
| 4. | Walk On |  | Lanois, Eno, Lillywhite | 4.55 |
| 5. | Kite | Bono, The Edge | Lanois, Eno | 4.23 |
| 6. | In a Little While |  | Eno, Lanois, Richard Stannard, Julian Gallagher | 3.39 |
| 7. | Wild Honey |  | Eno, Lanois | 3.47 |
| 8. | Peace on Earth |  | Lanois, Eno, Mike Hedges | 4.46 |
| 9. | When I Look at the World | Bono, The Edge | Eno, Lanois | 4.15 |
| 10. | New York |  | Eno, Lanois | 5.28 |
| 11. | Grace |  | Lanois, Eno | 5.31 |
| 49.25 |  |

| Yhdistyneen kuningaskunnan, Irlannin, Australian ja Japanin painosten bonus-kappale |
| --- |
| Nro | Nimi | Sanat | Tuottaja | Kesto |  |
| 12. | The Ground Beneath Her Feet | Salman Rushdie | Lanois, Eno | 3.44 |
| 52.49 |  |

Listasijoitukset ja myynti
--------------------------

| Maa | Korkeinlistasijoitus | Sertifikaatio | Myynti |
| --- | --- | --- | --- |
| Australia (ARIA Charts) | 1 | 4x platinalevy | 280 000+ |
| Itävalta (Ö3 Austria Top 40) | 1 | Platinalevy | 30 000+ |
| Kanada (Canadian Albums Chart) | 1 | 5x platinalevy | 500 000+ |
| Tanska (Tracklisten) | 1 | 2x platinalevy | 60 000+ |
| Suomi (Suomen virallinen lista) | 1 | Kultalevy | 27 312 |
| Ranska (SNEP) | 1 |  |  |
| Saksa (Official Top 100) |  |  |  |
| Unkari |  | Kultalevy | 5 000+ |
| Meksiko |  | Platinalevy | 75 000+ |
| Alankomaat (MegaCharts) |  | 2x platinalevy | 160 000+ |
| Uusi-Seelanti (RMNZ) | 1 | 3x platinalevy | 45 000+ |
| Norja (VG-lista) |  | Platinalevy | 40 000+ |
| Puola (ZPAV) |  | Kultalevy | 20 000+ |
| Ruotsi (Sverigetopplistan) | 1 | Platinalevy | 60 000+ |
| Sveitsi (Schweizer Hitparade) | 2 | 2x platinalevy |  |
| Yhdistynyt kuningaskunta (Britannian albumilista) | 1 | 3x platinalevy | 900 000+ |
| Yhdysvallat (Billboard 200) | 3 | 4x platinalevy | 4 000 000+ |

Kokoonpano
----------

|  |  |
| --- | --- |
| U2* Bono – laulu, kitara, syntetisaattori kappaleessa "Stuck in a Moment You Can’t Get Out Of"
* The Edge - kitara, taustalaulu, piano, syntetisaattori kappaleessa "Elevation", jousisoittimet kappaleessa "Kite"
* Adam Clayton - basso
* Larry Mullen Jr. - rummut ja lyömäsoittimet

Muut muusikot* Brian Eno – syntetisaattori, ohjelmointi, taustalaulu ja jousisovitukset
* Daniel Lanois – taustalaulu ja kitara
* Paul Barrett – vaskipuhaltimet kappaleessa "Stuck in a Moment You Can’t Get Out Of"
 | Tuotantohenkilöstö* Tuotanto – Daniel Lanois ja Brian Eno, avustava tuotanto Steve Lillywhite, Mike Hedges, Richard Stannard ja Julian Gallagher
* Äänittäminen – Richard Rainer
* Miksaus – Richard Rainey, Tim Palmer, Mike Hedges, Richard Stannard, Julian Gallagher, Brian Eno, Daniel Lanois ja Steve Fitzmaurice
* Avustava äänittäminen ja miksaus – Chris Heaney, Alvin Sweeney ja Jay Goin
* Avustava äänittäminen – Tim Palmer, Stephen Harris, Ger McDonnell, Mark Howard, Alex Haas, Keith McDonnell ja Stephen Harris
* Masterointi – Arnie Acosta
 |

Lähteet
-------

* U2 & McCormick, Neil: *U2 by U2*. London: HarperCollins, 2006. ISBN 0-00-719668-7. (englanniksi)
* de la Parra, Pimm Jal: *U2 Live. A Concert Documentary* (päivitetty painos). London: Omnibus Press, 2003. ISBN 0-7119-9198-7. (englanniksi)

### Viitteet

1. 1 2 3  U2 – *All That You Can’t Leave Behind* – Songs, Reviews, Credits *Allmusic*. Viitattu 22.9.2015. (englanniksi)
2. ↑  Tyrangiel, Josh: Bono’s Mission *Time*.  23.2.2002.  Arkistoitu 17.2.2008. Viitattu 22.9.2015. (englanniksi)
3. 1 2 3 4 5 6 7 8  U2 Discography – *All That You Can’t Leave Behind* *u2.com*. U2:n verkkosivusto. Viitattu 22.9.2015. (englanniksi)
4. 1 2  Time to Get the Leathers Out *The Guardian*.  27.10.2000. Viitattu 22.9.2015. (englanniksi)
5. ↑  Hunter, James: Review: *All That You Can’t Leave Behind*.  *Rolling Stone*, 9.11.2000, nro 853. Artikkelin verkkoversio. Viitattu 22.9.2015.  (englanniksi)
6. 1 2  *All That You Can’t Leave Behind* *rollingstone.com*. Rolling Stone. Viitattu 22.9.2015. (englanniksi)
7. ↑  Mueller, Andrew: U2’s *Pop* reconsidered *Uncut Legends, Volume 1*.  toukokuu 2004.  Arkistoitu 10.8.2010. Viitattu 18.9.2015.
8. ↑  Dentler, Matt: U2 makes album world is waiting for.  *The Daily Texan*, 30.10.2000.  (englanniksi)
9. ↑  U2 *The Best of 1990–2000* *thefish.com*. Christianity Today. Viitattu 18.9.2015. (englanniksi)
10. ↑  de la Parra 2003, s. 193–202.
11. 1 2 3 4 5 6 7  
McCormick 2006, s. 289.
12. 1 2 3  McCormick 2006, s. 289–290, 293–294.
13. ↑  U2 Set to Re-Record *Pop* *contactmusic.com*.  23.5.2005. Contactmusic. Viitattu 18.9.2015. (englanniksi)
14. ↑  Quinn, Ben: French police still haven't found what U2's looking for *independent.ie*.  16.7.2004. Irish Independent. Viitattu 23.9.2015. (englanniksi)
15. 1 2  McCormick 2006, s. 296, 299–300.
16. ↑  U2’s Criminal Record *nme.com*.  24.11.2000. NME. Viitattu 23.9.2015. (englanniksi)
17. ↑  U2 Paris, 2000-10-19, Manray Club, *All That You Can’t Leave Behind* Promo U2Gigs.  Arkistoitu 17.7.2011. Viitattu 23.9.2015. (englanniksi)
18. ↑  Official Singles Chart Top 100: 15 October 2000 - 21 October 2000 *officialcharts.com*. Official Charts Company. Viitattu 23.9.2015. (englanniksi)
19. ↑  American single certifications – U2 – "Beautiful Day" *riaa.com*. Recording Industry Association of America. Viitattu 23.9.2015. (englanniksi)
20. ↑  U2 – Chart History *billboard.com*. Billboard. Viitattu 23.9.2015. (englanniksi)
21. ↑  Suomen virallinen lista – Artistit – U2 – "Beautiful Day" *ifpi.fi*. Musiikkituottajat – IFPI Finland. Viitattu 23.9.2015.
22. ↑  Official Singles Chart Top 100: 04 February 2001 - 10 February 2001 *officialcharts.com*. Official Charts Company. Viitattu 24.9.2015. (englanniksi)
23. ↑  Chart Track: Week 5, 2001 *chart-track.co.uk*. GFK Chart Track.  Arkistoitu 25.9.2015. Viitattu 24.9.2015. (englanniksi)
24. ↑  Official Singles Chart Top 100: 22 July 2001 - 28 July 2001 *officialcharts.com*. Official Charts Company. Viitattu 24.9.2015. (englanniksi)
25. ↑  Chart Track: Week 29, 2001 *chart-track.co.uk*. GFK Chart Track.  Arkistoitu 4.6.2012. Viitattu 24.9.2015. (englanniksi)
26. ↑  Lang, Nico: How U2 became the most hated band in America *salon.com*.  18.9.2014. Salon Media Group. Viitattu 24.9.2015. (englanniksi)
27. ↑  U2 debuts at #1 in Canada *jam.canoe.ca*. Jam!. Viitattu 24.9.2015. (englanniksi)
28. ↑  Hampp, Andrew ja Halperin, Shirley: No U2 Album, Tour Until 2015 (Exclusive) *billboard.com*.  7.3.2014. Billboard. Viitattu 24.9.2015. (englanniksi)
29. ↑  Ojala, Pertti: U2: *All That You Can’t Leave Behind* *Soundi*.  9.7.2007. Viitattu 23.9.2015.
30. 1 2  Hunter, James: Review: *All That You Can't Leave Behind*.  *rollingstone.com*, 9.11.2000, nro 853.  Rolling Stone. Artikkelin verkkoversio. Viitattu 22.9.2015.  (englanniksi)
31. ↑  Blake, Mark: U2: *All That You Can’t Leave Behind.* Q*, joulukuu 2000, nro 171.  (englanniksi)*
32. ↑  Critic Reviews for *All That You Can’t Leave Behind* *metacritic.com*. Metacritic. Viitattu 23.9.2015. (englanniksi)
33. 1 2  Morse, Steve: U2 leaves the present behind *boston.com*.  26.10.2000. The Boston Globe. Viitattu 23.9.2015. (englanniksi)
34. ↑  The 2000 Pazz & Jop Critics Poll *robertchristitgau.com*.  20.2.2001. The Village Voice. Viitattu 22.9.2015. (englanniksi)
35. ↑  100 Best Albums of the Decade *rollingstone.com*.  9.12.2009. Rolling Stone.  Arkistoitu 13.12.2009. Viitattu 22.9.2015. (englanniksi)
36. ↑  100 Best Songs of the Decade  9.12.2009. Rolling Stone.  Arkistoitu 13.12.2009. Viitattu 22.9.2015. (englanniksi)
37. ↑  U2 Elevation Tour 1st leg: North America *u2gigs.com*. U2Gigs. Viitattu 22.9.2015. (englanniksi)
38. ↑  U2 Elevation Tour 3rd leg: North America *u2gigs.com*. U2Gigs. Viitattu 22.9.2015. (englanniksi)
39. ↑  U2 Tour overview *u2gigs.com*. U2Gigs. Viitattu 22.9.2015. (englanniksi)
40. ↑  Gundersen, Edna: U2 tour has the concert business getting dizzy *usatoday.com*.  23.1.2005. USA Today. Viitattu 22.9.2015. (englanniksi)
41. ↑  de la Parra (2003), s. 268
42. ↑  ARIA
43. ↑  CRIA
44. ↑  Suomen virallinen lista – Artistit – U2 – *All That You Can’t Leave Behind* *ifpi.fi*. Musiikkituottajat – IFPI Finland. Viitattu 22.9.2015.
45. 1 2  Kulta- ja platinalevyt – Artistit – U2 *ifpi.fi*. Musiikkituottajat – IFPI Finland.  Arkistoitu 24.9.2015. Viitattu 22.9.2015.
46. ↑  MAHASZ
47. ↑  NVPI (Arkistoitu – Internet Archive)
48. ↑  AMPROFON
49. 1 2 3  U2 – *All That You Can’t Leave Behind* (2000). Island Records, Interscope Records. Albumin kansivihko.